A ncje usgnot al è in ritart, tant che simpri. Une rabie triste mi siere il gargat, o volarès vosâ, scjassâ lis sinis, ruvinâ lis sentis misaris, di plastiche, cjale ben, il mont al è dut di plastiche cence cûr.
O soi stuf, ingomeât. Pendolâr. Par lâ a vore.
Musis compagnis ogni dì, forestis, ce vuelistu, no tu rivis adore a vê confidence cun nissun, mieze ore di viaç insiemit a fevelâ dal timp, a scuinditi intes peraulis, par che no pandin il nuie de tô vite, puar om.
Ma usgnot alc si è rot dentri di me. Ce spietio? Tornâ a cjase, mangjâ e cjalâ la television e daspò fâ
fente di lâ a durmî, par vie che la gnot no mi polse, a vierzi i miei voi, i pinsîrs, tant che al cine, a proietin su la parêt fotografiis dal vivût vie pal dì, e, in blanc e neri, i ricuarts di frut e di zovin plen di siums.
Se almancul la femine no fos cussì strente di afiet!
Cuissà e varà ancje reson, aromai a son passe trente agns che o sin maridâts, nol è plui il timp dai figoteçs.
Biacemai che o vessin vût un frut par consegnâi il non, par un fin, par une compagnie!
Mi pâr di intrigâ, su la banchine, tal lavôr, a cjase.
No saressial miôr lassâ dut tant che un uciel migradôr, par lâ incuintri a un cîl diferent, salacor plui misericordiôs?
Chest al è fumul, usgnot doman e passantdoman.
Mi dulin lis maluseriis, mi dûl il mâl di vivi cence un svol, cence un rimpin, un ripieç, un toc di cuarde par saltâ fûr dal poç di vueit dulà che o soi sprofondât.
Mi pese spietâ il tren, chel brut mostro di fier trist, lari dal gno timp strassât.
Al rivarà sivilant, cheste volte lu fermarai: vonde.
***
Îr sere, inte stazion di Udin aes 19.15 un om, EF di sessantedoi agns al è sbrissât sot il tren locâl, rivât in ritart.
I pendolârs a son stâts compagnâts a cjase cuntune coriere. Il trafic inte stazion al è tornât normâl vie pe gnot.
di Giuliana Pellegrini
CONTECURTE. Tren............
A ncje usgnot al è in ritart, tant che simpri. Une rabie triste mi siere il gargat, o volarès vosâ, scjassâ lis sinis, ruvinâ lis sentis misaris, di plastiche, cjale ben, il mont al è dut di plastiche cence cûr.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn ind_Latn glg_Latn fur_Latn